Selv om de ikke har været solgt fra ny i butikkerne de seneste seks år, så holder en stor del af tv-seerne fast i deres store og ikke særligt strømlinede tv-apparater. Det oplyser DR Nordjylland. Således har flere antenneforeninger derfor heller ikke sat en slutdato på, hvornår de slukker for det analoge tv-signal, som passer sammen med de gamle fjernsyn. - Vi ønsker at genere vore kunder mindst muligt. Derfor beholder vi det analoge signal foreløbig og holder dermed hånden under de kunder, der modtager det, siger formanden for Hjørring Antenneforening, Kurt Larsen til DR Nordjylland. Han anslår, at 10-15 procent af foreningens 21.000 kunder stadig har et gammeldags tv. Også omkring 10 pct. af GVD i Gug-Visse-Dalls 9000 kunder menes udelukkende at have billedrørstv. - Vi leverer det produkt, forbrugerne efterspørger, siger administrationschef Kristian Lundgreen hos GVD til Dr Nordjylland, og han hentyder dermed til det analoge format, som antenneforeningen stadig vil sende programmerne ud i.

Referat:
De gammeldags billedrørs-tv er sejlivede blandt forbrugerne, især i Nordjylland.